1. ปัจจัยความเสี่ยง

  1.1 ความเสี่ยงในการประกอบธุรกิจ

  บริษัทฯ ประกอบธุรกิจผลิตและจำหน่ายสินค้าส่งออกไปต่างประเทศ
  ในลักษณะผลิตสินค้าตามคำสั่งของลูกค้า มูลค่าขายต่างประเทศในปี 2544
  เป็นจำนวนเงินประมาณ 703 ล้านบาท คิดเป็นร้อยละ 93 ของมูลค่าขายรวม
  ในการประกอบธุรกิจประเภทนี้มีคู่แข่งทั้งในประเทศ และต่างประเทศจำนวนมาก
  ลูกค้าที่ไม่เน้นในคุณภาพของสินค้ามีโอกาสที่จะสั่งซื้อสินค้าจากคู่แข่ง
  เนื่องจากสินค้าของผู้ผลิตแต่ละรายมีความแตกต่างกันไม่มากนัก อย่างไรก็ตามบริษัทฯ
  ได้มีการพัฒนาสินค้าอย่างต่อเนื่องให้มีความแตกต่างจากคู่แข่งขัน เพื่อรักษาระดับอัตรากำไรไว้

  บริษัทฯ เริ่มประกอบกิจการมาตั้งแต่ปี 2521 เทคโนโลยีของบริษัทฯ
  อาจมีข้อแตกต่างจากคู่แข่งขันรายใหม่ที่เข้ามาในธุรกิจประเภทนี้ ซึ่งบริษัทฯ
  ได้คำนึงถึงประสิทธิภาพในการผลิตเพื่อให้สามารถทัดเทียมและนำหน้าคู่แข่งขันอยู่ตลอดเวลา
  โดยบริษัทฯ ได้เน้นการจัดหา
  และพัฒนายกระดับเทคโนโลยีของตนเองในส่วนการผลิตให้มีประสิทธิภาพสูงสุด
  โดยใช้เงินทุนที่มีอยู่อย่างมีประสิทธิภาพด้วย ทั้งนี้ บริษัทฯ
  ได้บริหารงานภายใต้ระบบบริหารคุณภาพ ISO9002 และระบบบริหารการจัดการสิ่งแวดล้อม
  ISO14001 ทำให้บริษัทฯ มีโอกาสจำหน่ายสินค้าได้มากขึ้น

  ในการผลิตสินค้าของบริษัทฯ ต้องใช้แรงงานเป็นส่วนใหญ่ในกระบวนการผลิต
  และการตรวจสอบคุณภาพสินค้า ในปี 2545 มีแนวโน้มว่าอาจมีการปรับอัตราค่าแรงขั้นต่ำอีก
  ซึ่งจะส่งผลกระทบต่อต้นทุนการผลิตโดยตรงของบริษัทฯ หากบริษัทฯ
  ไม่สามารถปรับราคาขายเพิ่มขึ้นหรือลดต้นทุนการผลิตด้านอื่นได้
  ก็จะมีผลกระทบต่อการทำกำไรของบริษัทฯ

ในระยะเวลา 2 – 3 ปีที่ผ่านมา ภาวะอุตสาหกรรมเม็ดพลาสติกที่ใช้เป็นวัตถุดิบของบริษัทฯ
มีราคาลดลงอย่างต่อเนื่อง เป็นผลให้ราคาขายของสินค้าสำเร็จรูปของบริษัทฯ ลดลงตามกัน
ในภาวะเช่นนี้หากบริษัทฯ ไม่เพิ่มปริมาณการขาย (Sales Volume) ให้มากเพียงพอในแต่ละปี
หรือหากบริษัทฯ มีข้อจำกัดด้านกำลังการผลิต ก็จะทำให้ยอดขายโดยรวมของบริษัทฯ
ไม่เพิ่มขึ้นจากปีก่อนๆ มากนัก

  1.2 ความเสี่ยงเกี่ยวกับการผลิต

  ภายในปี 2545 บริษัทฯ มีแผนการปรับปรุงอาคารโรงงาน และจัดผังการวางเครื่องจักร
  เพื่อให้เกิดการไหลเวียนของกระบวนการผลิต
  และมีสภาพแวดล้อมที่ดีในการผลิตสินค้ารองรับแนวโน้มตลาดประเภทถุงพลาสติกที่ต้องการคุณสมบัติทางด้านสุขอนามัยสูงเป็นพิเศษ
  ปราศจากสิ่งปนเปื้อน (Hygenic) ทั้งนี้การปรับปรุงอาคารโรงงานและการปรับย้ายเครื่องจักร
  คาดว่าจะแล้วเสร็จภายในเดือนพฤศจิกายน 2545 จำนวนทั้งหมด 5 อาคาร
  แบ่งเป็นอาคารผลิตถุงพลาสติกประเภท HDPE 2 อาคาร อาคารผลิตถุงพลาสติกประเภท LDPE
  2 อาคาร และอาคารพิมพ์ถุง 1 อาคาร ในระหว่างทำการปรับปรุงและเคลื่อนย้าย
  อาจมีผลกระทบต่อกำลังการผลิต
  เนื่องจากต้องหยุดทำการผลิตระหว่างย้ายเครื่องจักรโดยมีแผนการควบคุมให้กระทบไม่เกิน 5%
  ของกำลังการผลิต ซึ่งอาจเกิดการเสียโอกาสในการขายสินค้าประเภทถุงพลาสติก HDPE และ
  LDPE ได้

  เนื่องจากนโยบายบริษัทฯ
  ต้องการคงความเป็นผู้นำด้านการผลิตผลิตภัณฑ์หลอดดูดเครื่องดื่มและบรรจุภัณฑ์พลาสติก
  ไม่ว่าจะเป็นการเพิ่มยอดขายและการพัฒนาเทคโนโลยีการผลิต
  จึงเป็นพันธกิจของกิจการที่จะต้องพัฒนาการผลิตให้เครื่องจักรมีประสิทธิภาพสูงยิ่งขึ้น
  ก่อนตัดสินใจลงทุนขยายกำลังการผลิตจากเครื่องจักรใหม่ด้วยเทคโนโลยีที่ทันสมัย
  ทั้งนี้เพื่อรักษาไว้ซึ่งต้นทุนที่ต่ำ เพื่อก่อให้เกิดผลตอบแทนที่เหมาะสมทั้งต่อผู้ถือหุ้นและบริษัทฯ
  หากบริษัทฯ
  ไม่สามารถปรับปรุงพัฒนาเทคโนโลยีการผลิตและปรับเปลี่ยนเครื่องจักรเก่าที่มีอายุการใช้งานมานานให้ทันสมัย
  ก็จะมีผลกระทบต่อต้นทุนการผลิตทำให้ต้นทุนการผลิตสูงกว่าคู่แข่งขันรายใหม่
  และประสิทธิภาพในการผลิตต่ำเมื่อเทียบกับคู่แข่งขันรายใหม่

  บริษัทฯ เป็นผู้ผลิตและจำหน่ายผลิตภัณฑ์พลาสติก
  ซึ่งต้องใช้วัตถุดิบจากผู้ผลิตในประเทศและต่างประเทศตามสัดส่วนการซื้อในปี 2544 ดังนี้

ตารางที่ 1 สัดส่วนการซื้อวัตถุดิบ

หน่วย : เปอร์เซ็นต์

+-------------------------+------------------------+-------------------+
| ลักษณะรายการ             | ตามน้ำหนัก               | ตามมูลค่า           |
+-------------------------+------------------------+-------------------+
| ซื้อในประเทศ              | 43.71                  | 43.40             |
+-------------------------+------------------------+-------------------+
| ซื้อในต่างประเทศ           | 56.29                  | 56.60             |
+-------------------------+------------------------+-------------------+
| รวม                     | 100.00                 | 100.00            |
+-------------------------+------------------------+-------------------+

  บริษัทฯ ซื้อวัตถุดิบจากผู้ผลิตในประเทศที่เป็นรายใหญ่ 1 ราย
  อาจมีความเสี่ยงเกี่ยวกับแหล่งวัตถุดิบ หากโรงงานผลิตเม็ดพลาสติกปิดกิจการหรือหยุดการผลิต
  จะมีผลกระทบต่อการผลิตของบริษัทได้ อย่างไรก็ตาม บริษัทฯ
  ได้ติดต่อหาแหล่งวัตถุดิบทดแทนจากผู้ผลิตรายอื่นด้วย
  และคาดว่าบริษัทจะไม่ประสบปัญหาจากการขาดแคลนวัตถุดิบที่ใช้ในการผลิต

  ราคาเม็ดพลาสติกในปี 2544 ที่ผ่านมามีความผันผวนขึ้นลงตามภาวะราคาน้ำมัน
  รวมทั้งอัตราแลกเปลี่ยนเงินเหรียญสหรัฐเมื่อเทียบกับค่าเงินบาท
  จึงมีผลกระทบในการควบคุมต้นทุนการผลิต อย่างไรก็ดี บริษัทฯ
  ก็กำหนดราคาขายตามภาวะราคาเม็ดพลาสติกที่ขึ้นลงตามราคาตลาดโลกด้วย ซึ่งบริษัทฯ
  จะมีความเสี่ยงเท่ากับปริมาณเม็ดพลาสติกที่จัดเก็บไว้ในคลังสินค้า จำนวนประมาณ 1,170 ตัน
  หรือประมาณ 27.06 ล้านบาท คิดเป็นร้อยละ 5.15 ของสินทรัพย์รวม

  1.3 ความเสี่ยงด้านการบริหาร การจัดการ

ณ วันที่ 31 ธันวาคม 2544 บริษัท ทานตะวันกรุ๊ป จำกัด เป็นผู้ถือหุ้นทางอ้อมของบริษัทฯ
คิดเป็นร้อยละ 56.39 ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้บริษัท
ทานตะวันกรุ๊ป จำกัด สามารถควบคุมมติที่ประชุมผู้ถือหุ้นได้ ในเรื่องการแต่งตั้งกรรมการ
หรือการขอมติในเรื่องอื่นๆ ที่ต้องใช้เสียงส่วนใหญ่ในที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น

  1.4 ความเสี่ยงด้านการเงิน

  เนื่องจากการประกอบธุรกิจของบริษัทฯ มีรายได้จากการส่งออกเป็นหลัก
  จึงมีความเสี่ยงจากการเปลี่ยนแปลงของค่าเงินบาทเมื่อเทียบกับเงินสกุลต่างประเทศ ซึ่งบริษัทฯ
  ทำการค้ากับหลายประเทศทั่วโลกด้วยเงินหลายสกุล ก็เป็นวิธีการช่วยลดความเสี่ยงได้ทางหนึ่ง
  รวมทั้งการซื้อเม็ดพลาสติก
  และการขายสินค้าสำเร็จรูปที่อ้างอิงกับสกุลเงินเหรียญสหรัฐบริษัทก็มีการป้องกันความเสี่ยงแบบ
  Natural Hedge อยู่แล้ว

ณ วันที่ 31 ธันวาคม 2544 บริษัทฯ มีสินทรัพย์เป็นเงินตราต่างประเทศเทียบเท่าเงินเหรียญสหรัฐจำนวน 2.16 ล้านเหรียญ มีหนี้สินที่เป็นเงินตราต่างประเทศ 0.72 ล้านเหรียญสหรัฐ บริษัทฯ มีสินทรัพย์สุทธิเป็นเงินตราต่างประเทศเทียบเท่าเงินสกุลเหรียญสหรัฐ 1.44 ล้านเหรียญสหรัฐ คิดเป็นประมาณร้อยละ 12 ของสินทรัพย์รวม